POLITICA DE COEZIUNE – O PRIORITATE A UNIUNII EUROPENE

1. CONSIDERAŢII GENERALE

Extinderea Uniunii Europene, realizată la 1 mai 2004, a accentuat disparităţile economice şi sociale existente pe teritoriul său. În cadrul Perspectivelor financiare pentru perioada 2007-2013, Comisia Europeană a propus redirecţionarea politicii de coeziune către creşterea economică – prin relansarea Strategiei de la Lisabona – şi pentru o dezvoltare durabilă – strategia de la Göteborg.

Politica de coeziune se bazează pe opinia împărtăşită de factori de decizie, actori economici şi sociali şi analişti din domeniu, că este necesară o mai echitabilă distribuire a resurselor între regiunile mai bogate şi mai sărace din Europa pentru a echilibra consecinţele integrării economice.

Politica de coeziune ocupă al doilea loc ca importanţă – după politica agricolă comună – în bugetul Uniunii, fiindu-i alocate circa 35% din totalul fondurilor.

Necesitatea de a asigura o dezvoltare armonioasă prin reducerea decalajului între diferite regiuni şi a rămânerii în urmă a celor defavorizaţi figura, încă din 1957, în preambulul Tratatului de la Roma. În acest tratat, era prevăzută crearea Fondului Social European destinat promovării ocupării forţei de muncă şi facilitării mobilităţii lucrătorilor pe teritoriul comunitar, precum şi înfiinţarea Băncii Europene de Investiţii. Celelalte instrumente de ajutorare în vederea dezvoltării au fost create pe măsura dezvoltării construcţiei europene.

În anul 1962, prin acordul privind Politica agricolă comună (PAC), a fost creat Fondul european de orientare şi de garanţie agricolă (FEOGA) care continuă să susţină şi să stimuleze producţia agricolă comunitară. În anul 1964, FEOGA a fost divizat între-o secţiune “garanţie” şi o secţiune “orientare”. Secţiunea “orientare” este cea care contribuie la cheltuielile pentru reforma structurală a agriculturii şi pentru luarea în considerare a unui alt mod de dezvoltare rurală.

După aderarea Marii Britanii, Irlandei şi Danemarcei, în anul 1973, a fost înfiinţat, în anul 1975, Fondul european de dezvoltare regională. Acest fond a folosit, la început, la reconversia regiunilor în declin industrial din Marea Britanie şi la compensarea, pentru respectivul stat membru, a părţii care i se returna prin PAC. După aderarea Greciei, Spaniei şi Portugaliei, prerogativele Fondului s-au extins la ansamblul regiunilor cu decalaje în dezvoltare.

Actul Unic European, semnat în anul 1986, a reprezentat un element specific conceptului de coeziune economică şi socială, creând bazele unei veritabile politici regionale solidare. Perspectivele financiare ale aşa-numitului “pachet Delors” au propus dublarea cheltuielilor structurale, între 1988 şi 1993 (31% din cheltuielile comunitare).

În anul 1992, prin Tratatul de la Maastricht, coeziunea economică şi socială a devenit un obiectiv prioritar, alături de Uniunea economică şi monetară şi piaţa unică. Stabilind criteriile de convergenţă economică şi bugetară pentru statele membre, prin Tratat este introdus controlul deficitelor publice. Pentru statele mai puţin dezvoltate, aceasta presupune o politică bugetară strictă şi o sporire a investiţiilor în infrastructură, pentru a le accelera dezvoltarea. Pentru Spania, Grecia, Irlanda şi Portugalia, un astfel de efort nu putea fi realizat decât cu ajutorul Uniunii. În acest scop, Uniunea a înfiinţat Fondul de coeziune destinat acestor patru state.

La Consiliul European de la Edinburg (decembrie 1992), s-a hotărât creşterea cu 40% a creditelor rezervate acţiunilor structurale în perioada 1994-1999.

În anul 1997, prin Tratatul de la Amsterdam, a fost confirmată importanţa strategică a coeziunii. În tratat a fost inclus un titlu special dedicat   ocupării forţei de muncă, pentru a pune în prim plan nevoia de a acţiona la nivel european în scopul reducerii şomajului.

La Consiliul European de la Berlin (martie 1999), s-a ajuns la un acord privind Agenda 2000, program de acţiune având ca obiectiv principal întărirea politicilor comunitare şi asigurarea unui nou cadru financiar pentru perioada 2000-2006, în care să se ţină cont de extinderea Uniunii. S-a stabilit un nou cadru juridic pentru fondurile structurale şi pentru Fondul de coeziune, care va rămâne în vigoare până în anul 2006. Acest cadru se bazează pe principiul concentrării intervenţiilor şi pe cel al descentralizării responsabilităţilor între statele membre şi Comisia Europeană.

În perspectiva extinderii, care a avut loc în mai 2004, Agenda 2000 a prevăzut crearea unor instrumente financiare precum ISPA şi SAPARD, care au permis statelor care au aderat la UE să intre pe piaţa unică, pregătindu-se pentru gestionarea ajutoarelor structurale.

În noiembrie 2002, a fost creat Fondul de solidaritate al UE, destinat statelor care urmau să adere la UE sau anumitor regiuni ale acestora, victime ale unor calamităţi naturale majore.

Decalajul între nivelele de dezvoltare ale diverselor regiuni au fost abordate, un timp îndelungat, într-un cadru strict naţional. Politica regională a UE reprezintă o necesitate pentru dezvoltarea armonioasă a spaţiului comunitar. Prin această politică trebuie să se asigure regiunilor posibilitatea de a beneficia de avantajele pieţei unice.

2. POLITICA REGIONALĂ – ÎN CENTRUL ATENŢIEI UNIUNII EUROPENE

Politica regională europeană este în primul rând o politică de solidaritate, de coeziune economică şi socială, cu rolul de a stimula, la nivel comunitar, intervenţiile care să permită teritoriilor aflate în dificultate să depăşească rămânerea în urmă. În perioada 2000-2006, o treime din bugetul comunitar (215 miliarde de euro) este alocat politicii regionale.

Politica regională este o politică concretă, cu vizibilitate în faţa cetăţenilor europeni, beneficiari direcţi ai intervenţiilor comunitare. Au fost create IMM-uri în regiuni defavorizate, societatea informaţiei pătrunde în zone rurale sau îndepărtate, iar noile servicii de educaţie şi sănătate devin accesibile în zonele avute în vedere în programele de reducere a decalajelor.

Tratatul instituind CE
 prevede la art. 2 şi 3 faptul că promovarea în ansamblul spaţiului comunitar a “dezvoltării armonioase, echilibrate şi durabile a activităţilor economice, a unui nivel ridicat de ocupare a forţei de muncă şi de protecţie socială […], ridicarea nivelului de viaţă, coeziunea economică şi socială şi solidaritatea între statele membre” reprezintă una din misiunile comunitare primordiale.

În Titlul XVII, art. 158-162, intitulat “Coeziune economică şi socială” se stipulează faptul că se urmăreşte reducerea decalajului între nivelele de dezvoltare ale diverselor regiuni.

În prezent, patru Fonduri structurale permit UE să acorde ajutoare financiare pentru programe plurianuale de dezvoltare regională, negociate între regiuni, statele membre şi Comisia Europeană:

1) Fondul european de dezvoltare regională – prin care se finanţează infrastructuri, investiţii în domeniul productiv, proiecte de dezvoltare locală şi ajutoare pentru IMM-uri.

2) Fondul social european – prin care se facilitează adaptarea populaţiei active la schimbările de pe piaţa muncii şi integrarea profesională a şomerilor şi categoriilor dezavantajate.

3) Fondul de coeziune – contribuie la intervenţiile în domeniul mediului şi al reţelelor transeuropene.

4) Gruparea europeană de cooperare transfrontalieră – având ca obiectiv înlăturarea obstacolelor actuale în calea cooperării transfrontaliere. Având personalitate juridică, se propune ca gruparea să funcţioneze având la bază o convenţie încheiată între administraţiile naţionale, regionale, locale şi alte servicii publice.

Principalul instrument al politicii de coeziune este Fondul de coeziune, care a fost înfiinţat în anul 1993 pentru a asigura sprijin financiar pentru proiectele din domeniul mediului şi infrastructurii referitoare la transporturi.

Fondurile structurale ale UE contribuie la atingerea obiectivelor generale ale politicii de coeziune.
Politica regională este confruntată cu provocări majore, dintre care pot fi menţionate:

· concurenţa, care s-a accentuat puternic în urma liberalizării comerţului;

· revoluţia tehnologică şi societatea informaţiei, care solicită o adaptabilitate sporită a lucrătorilor şi întreprinderilor la noile cerinţe;
· extinderea Uniunii, care deplasează spre Est provocările pentru coeziunea economică şi socială.
În urma extinderii, majoritatea beneficiarilor sunt localizaţi în Europa Centrală şi de Est. Decalajul de dezvoltare între regiuni s-a dublat. Pentru a reduce acest decalaj statistic, Comisia Europeană a propus un sistem de “sprijinire temporară”– până în anul 2013.

Începând din anul 2002, Comisia Europeană a publicat rapoarte anuale referitoare la coeziunea economică şi socială. Cadrul legal are la bază orientările majore cuprinse în cel de al treilea Raport în acest sens
.

Comisia Europeană propune o abordare simplificată şi orientată eficient pentru următoarea generaţie de programe europene de dezvoltare naţională şi regională. Alocările de fonduri propuse pentru aceste programe, care au ca obiectiv sporirea competitivităţii şi a creşterii economice într-o Uniune extinsă, totalizează 336,3 miliarde euro pentru următorii 7 ani.

Pachetul legislativ constă în reglementări cu caracter general şi reglementări pentru fiecare sursă de finanţare (Fondul european de dezvoltare regională, Fondul social european, Fondul de coeziune). Pachetul este însoţit de un set de propuneri care creează cadrul pentru ca o autoritate transfrontalieră să gestioneze programele de cooperare.

Pe durata implementării politicii de coeziune trebuie realizat un just echilibru între asigurarea unei stricte discipline financiare şi reglementări suficient de flexibile pentru a asigura o adecvată şi totală utilizare a fondurilor.

Noua arhitectură a politicii de coeziune va fi centrată pe investiţii, concentrate pe un număr limitat de priorităţi, cu o abordare strategică, împreună cu un sistem simplificat şi descentralizat de transpunere în practică a politicii şi de concentrare a resurselor financiare în statele membre şi în regiunile cu necesităţi mai importante. Accentuarea concentrării se traduce în reducerea numărului de obiective prioritare de la 7 la 3.

Strategia şi resursele vor fi organizate având în vedere următoarele trei obiective:
Obiectivul 1: Convergenţa – Obiectivul are în vedere statele membre şi regiunile al căror PIB pe cap de locuitor este sub 75% faţă de media comunitară. Scopul este de a promova condiţiile favorabile pentru o creştere sănătoasă şi o reală convergenţă. Strategiile trebuie să favorizeze dezvoltarea competitivităţii şi a ocupării forţei de muncă pe termen lung. Datele actuale permit conturarea cifrei de 264 miliarde euro (reprezentând 78% din total) care vor fi alocate acestui obiectiv.

Obiectivul 2: Competitivitate şi ocuparea forţei de muncă la nivel regional – Comisia Europeană propune o dublă abordare: pe de o parte, programele de dezvoltare regională vor ajuta regiunile să anticipeze şi să promoveze schimbările economice, sporind competitivitatea şi atractivitatea pentru investiţii. Pe de altă parte, politica de coeziune va ajuta persoanele să se pregătească şi să se adapteze la evoluţia economică, susţinând politicile care vizează deplina ocupare a forţei de muncă, calitatea şi productivitatea muncii şi integrarea socială. Pentru acest obiectiv sunt prevăzuţi 57,9 miliarde euro.

Obiectivul 3: Cooperarea teritorială europeană – Susţinerea cooperării între regiuni la nivel transfrontalier, transnaţional şi inter-regional reprezintă o contribuţie majoră la o integrare armonică echilibrată a teritoriului Uniunii. Pentru acest obiectiv vor fi alocaţi 13,2 miliarde de euro.

O parte importantă a inovărilor cuprinse în noile propuneri se referă la transpunerea în practică a politicii de coeziune:
· începerea unui dialog strategic anual cu statele membre, în cadrul Consiliului şi Parlamentului European, în scopul de a asigura ca intervenţiile susţinute de politică de coeziune să răspundă priorităţilor europene;

· recunoaşterea problemelor specifice regiunilor defavorizate natural şi care vor beneficia de un nivel ridicat al intervenţiei comunitare;
· o mai accentuată descentralizare – delegarea sporită de responsabilităţi statelor membre şi regiunilor, respectând rigoarea financiară. În conformitate cu principiul proporţionalităţii, se va acorda o atenţie sporită sistemelor de control al statelor membre, acestea fiind principalele contributoare financiare ale programelor de dezvoltare;

· intervenţiile Fondului de coeziune în statele membre în cauză vor fi programate de o manieră concertată şi vor fi supuse aceloraşi reguli pentru toate statele;
· pe cât posibil, programele de coeziune vor fi finanţate dintr-un fond unic. În acelaşi timp, dezvoltarea rurală va fi simplificată şi se va reorganiza pe baza unui fond unic.
2.1. Preocupări europene privind politica de coeziune 

În august 2003, a fost publicată Comunicarea
 intitulată “Fondurile structurale şi coordonarea lor cu fondurile de coeziune: orientări revizuite”, ca urmare a unei analize, la jumătatea intervalului, a gradului de îndeplinire a propunerilor cuprinse în Obiectivele pentru perioada 2000-2006
.

Statele membre au prezentat Comisiei Europene propunerile lor vizând modificarea programelor de dezvoltare regională.

Dintre Politicile comunitare al căror cadru de reglementare a evoluat de la adoptarea, în anul 1999, a orientărilor pentru perioada 2000-2006, pot fi menţionate:
· politica agricolă comună;
· politica în domeniul pescuitului;
· politica în domeniul energiei;
· politica în domeniul concurenţei;
· politica în domeniul cercetării şi dezvoltării.

Cadrul de reglementare este în curs de modificare în domeniul:
· reţelelor transeuropene din domeniul energiei;

· transporturilor.

Analiza la jumătatea intervalului a permis simplificarea transpunerii în practică a politicii regionale pe baza rezultatelor acestei analize. Comisia Europeană a propus următoarele modificări:
· o luare mai accentuată în considerare a principiului proporţionalităţii
;
· reducerea volumului documentelor de programare, pentru a evita paralelismele;
· stimularea parteneriatelor public-privat în domeniul reţelelor transeuropene din transporturi;
· aplicarea reglementărilor specifice privind nivelul de finanţare comunitară a proiectelor publice de infrastructură, care beneficiază de contribuţia Fondului european de dezvoltare regională, a Fondului de coeziune şi a ISPA.

Al treilea Raport privind coeziunea economică şi socială prezintă propuneri concrete privind viitorul politicii regionale după anul 2006. Raportul se bazează pe evaluarea de impact a politicilor comunitare şi naţionale referitoare la coeziune.

Politica de coeziune economică şi socială produce efecte benefice în teritoriile mai puţin dezvoltate ale Uniunii. Marile disparităţi socio-economice persistă între diferite state membre sau regiuni. Aceste decalaje de bogăţie şi dinamism au apărut din deficienţe structurale în factori-cheie ai competitivităţii  precum investiţiile în infrastructură, inovare şi resurse umane. Statele membre şi regiunile au nevoie de sprijin prin politicile comunitare pentru a recupera decalajele şi pentru a se dezvolta într-un mediu din ce în ce mai concurenţial.

Extinderea Uniunii a reprezentat o provocare, punând în pericol echilibrul actual al politicii regionale. Comisia Europeană îşi bazează propunerile pe situaţia socio-economică din Uniune şi pe analiza de impact a politicii regionale, a altor politici europene şi naţionale.

În Raport sunt analizate creşterea economică, ocuparea forţei de muncă şi reducerea disparităţilor în cadrul factorilor de competitivitate regională.

În anul 2000, circa 55 milioane de persoane erau expuse riscului de sărăcie, adică 15% din populaţia europeană.

Doar 43% din persoanele cu vârstă de muncă ocupau, în anul 2002, în sudul Italiei, un loc de muncă. În noile state membre, restructurarea economică a agriculturii şi a industriilor tradiţionale antrenează o accentuare a şomajului persoanelor cu vârstă de muncă.

În următoarele decenii, îmbătrânirea populaţiei va duce la o reducere progresivă a populaţiei active, având repercusiuni importante asupra potenţialului de creştere. Până în anul 2010, această diminuare va afecta Germania, cele 4 state membre din sudul continentului şi majoritatea noilor state care au aderat la UE. În anul 2025, vor fi, în medie, mai puţin de trei persoane cu vârstă de muncă pentru o persoană în vârstă. Faţă de asemenea perspective demografice, sunt necesare o creştere economică susţinută, o rată înaltă de ocupare a forţei de muncă şi reducerea numărului de pensionări.

Cele patru iniţiative comunitare Interreg, Urban, Equal şi Leader permit transpunerea în practică a strategiilor inovatoare de dezvoltare regională. Prin intermediul acestor iniţiative, cooperarea între teritorii şi înfiinţarea reţelelor reprezintă o valoare adăugată importantă a politicii structurale:
· pentru perioada 2000-2006, Interreg III susţine cooperarea transfrontalieră, transnaţională şi schimbul de experienţă între regiuni – suma alocată fiind de 5 miliarde de euro;
· Urban II susţine proiectele inovatoare din 70 de oraşe. Accentul se pune pe dinamizarea economică a cartierelor urbane în criză;

· obiectivul Equal este o luptă împotriva tuturor formelor de inegalitate şi de discriminare pe piaţa muncii. Se pune accent pe cooperare şi pe schimbul de experienţe pozitive;
· Leader intervine în zonele rurale. Iniţiativa ajută IMM-urile şi susţine dezvoltarea turismului.

Gestionarea fondurilor structurale se supune la patru principii generale:
· programarea echivalează cu planificarea cheltuielilor pe o anumită perioadă;
· parteneriatul s-a accentuat cu ocazia elaborării şi transpunerii în practică a programelor;
· concentrarea fondurilor înseamnă că susţinerea financiară se orientează către regiunile care au mai multă nevoie de aceasta;
· “adiţionalitatea” înseamnă că, pentru un anumit proiect, fondurile comunitare vin în completarea altor instrumente publice sau private.

Îmbunătăţirea eficienţei programelor rămâne un obiectiv şi o provocare constantă. Monitorizarea este o componentă esenţială a sistemului de utilizare a Fondurilor structurale.

Spre deosebire de politicile structurale, următoarele politici comunitare nu au ca obiectiv principal lupta împotriva disparităţilor teritoriale, dar au un puternic impact asupra acestora:
· politica antreprenorială, de inovare şi de educaţie permanentă. Politicile comunitare pentru inovare şi antreprenoriat vizează întărirea competitivităţii în Europa;

· politica socială pentru ocuparea forţei de muncă. În martie 2001, Consiliul European de la Lisabona a definit o strategie globală pentru a asigura creşterea economică pe termen lung, deplina utilizare a forţei de muncă, coeziunea socială şi dezvoltarea durabilă;

· transporturile, energia, telecomunicaţiile şi reţelele lor transeuropene. Deschiderea în faţa concurenţei a transporturilor, telecomunicaţiilor şi energiei a facilitat sporirea eficacităţii şi scăderea preţurilor în domeniu. Pentru anumite grupuri sociale sau zone, această tendinţă a amplificat ameninţarea cu excluderea. Uniunea a instituit obligaţia unor servicii publice – servicii de interes economic general – care garantează accesul la servicii esenţiale, cu un just echilibru calitate-preţ. Realizarea reţelelor transeuropene de transport, energie şi telecomunicaţii permite o mai mare accesibilitate spre şi dinspre regiunile mai îndepărtate;

· mediul înconjurător, agricultura, dezvoltarea rurală şi pescuitul. Al 6-lea Program-cadru pentru mediul înconjurător are ca obiectiv lupta împotriva factorilor care dăunează creşterii economice şi împotriva epuizării resurselor naturale. Pentru perioada 2000-2006 ajutorul pentru dezvoltarea rurală este mai mare în regiunile vizate de Obiectivul 1 (56% din cheltuieli) faţă de restul Uniunii. Aceste ajutoare subliniază urgenţa practicării unei


agriculturi europene bazate pe calitate, punerea în valoare a peisajelor şi a patrimoniului rural, precum şi diversificarea economică a zonelor rurale. După anul 2007, cheltuielile legate de politica agricolă comună vor scădea pe măsura micşorării susţinerii preţurilor;

· politica privind concurenţa. În conformitate cu dreptul european referitor la concurenţă, subvenţiile din partea statului contribuie la realizarea coeziunii pentru că influenţează distribuţia geografică a activităţii economice. Începând din anul 1997, ajutoarele destinate regiunilor vizate de Obiectivul 1 şi 2 au reprezentat 9%, respectiv 6% din totalul subvenţiilor de stat. Pe viitor, se preconizează ca ajutoarele să fie mai bine direcţionate în condiţiile scăderii volumului acestora.
Cheltuielile publice ale statelor membre se ridică la 47% din PIB-ul Uniunii, în timp ce fondurile alocate politicii de coeziune sunt mai mici de 0,4%. Politicile elaborate de statele membre asigură, în special, un sprijin pentru serviciile de bază: educaţie, îngrijire medicală, protecţie socială. Dimpotrivă, cheltuielile publice consacrate investiţiilor în capitalul uman şi în cel fizic reprezintă, în medie, puţin mai mult de 2% din PIB-ul comunitar. Cifrele sunt mai scăzute în ceea ce priveşte susţinerea întreprinderilor, a educaţiei permanente, învăţământului superior, inovării şi cercetării. În raport cu bugetele naţionale alocate cheltuielilor structurale, bugetul alocat politicii europene de coeziune nu este mic, focalizându-se pe regiunile care au mai mult nevoie de ajutor.

În prezent, tendinţa generală este aceea de a delega responsabilitatea serviciilor publice către autorităţile regionale sau locale, fără a fi însoţită de o tendinţă similară în termeni de colectare a fondurilor necesare pentru finanţarea anumitor servicii. Italia face excepţie de la această tendinţă, colectarea impozitelor la nivel regional nefiind însoţită de accentuarea transferurilor între regiuni.

Investiţiile străine directe pot juca un rol-cheie în reducerea disparităţilor economice dintre regiuni. Investiţiile reprezintă nu numai o sursă de venituri, ci facilitează şi transferul de tehnologii. 

Investitorii străini nu se orientează neapărat spre zonele geografice care au cel mai mult nevoie de investiţii. În Germania, investiţiile străine în noile landuri au fost numai de 2%, iar în Italia, regiunile din Sud (Mezzogiorno) au beneficiat numai de 4% din investiţii.

Investiţiile străine se concentrează, în special, în zonele urbane cu un dinamism ridicat. În noile state membre, capitalele atrag, în principal, atenţia investitorilor străini.

În anul 2001, 2/3 din investiţiile străine în Ungaria s-au concentrat la Budapesta. Acelaşi fenomen s-a manifestat la Praga şi la Bratislava.

În cursul anului 2005, Consiliul şi Parlamentul European vor stabili reglementările finale. Pe parcursul anului 2006, va fi prezentată o nouă generaţie de programe privind Fondurile structurale.

2.2. Valoarea adăugată a politicii comunitare de coeziune
Motivarea intervenţiei comunitare în anumite regiuni este legată de problema valorii adăugate la nivel comunitar. Postulatul de bază este că această valoare adăugată este justificată atunci când acţiunea statelor membre nu este suficientă (criteriul de necesitate) şi când produce efecte benefice pentru Uniune (criteriul eficacităţii).

Politica de coeziune vizează promovarea dezvoltării şi transformării structurale a regiunilor. La baza acestei politici stă împărţirea competenţelor între Uniune, statele membre şi regiuni.

Metoda de repartiţie pe care se bazează conduce la concentrarea a peste 2/3 din resurse (care reprezintă 0,41% din PIB-ul Uniunii) în regiunile cu “întârzieri structurale de dezvoltare”.

Uniunea intervine prin intermediul fondurilor structurale şi de coeziune în regiunile defavorizate, pentru a acţiona asupra cauzelor dezechilibrelor regionale. Această politică nu are deci numai caracter redistributiv – adică nu permite doar transferul resurselor de la statele şi regiunile mai bogate către cele mai dezavantajate -, ci are, mai ales, funcţia de alocare, permiţând statelor şi regiunilor mai puţin dezvoltate să menţină nivele ridicate ale investiţiilor de capital fizic şi uman pentru sporirea competitivităţii şi potenţialului lor de creştere, promovând dezvoltarea durabilă.

Trebuie făcută distincţia între valoarea adăugată a intervenţiilor în regiunile cu întârzieri în dezvoltare şi cele în regiunile cu probleme structurale de reconversie economică şi de competitivitate.

Fondurile structurale au jucat rolul de forţă motrice a procesului de creştere economică şi reducere a decalajului, în special în zonele mai slab dezvoltate din punct de vedere economic.

Regiunile care pot beneficia de fondurile de coeziune sunt cele cu un PIB mai mic de 75% din cel mediu pe cap de locuitor, la nivelul Uniunii.

Anterior extinderii, principalii beneficiari au fost: Grecia (42,6%), Portugalia (35,2%), Irlanda (26,7%), landurile din fosta RDG (18,9%), Mezzogiorno din Italia (17,4%) şi Spania (14,7%).

În Spania, Grecia şi Portugalia, PIB pe cap de locuitor a crescut cu circa 13%. Irlanda a trecut de la 64% din media comunitară, în 1988, la 117%, în anul 2001.

Creşterea PIB pe cap de locuitor a fost, începând din anul 1994, cu


un punct procentual superioară mediei comunitare în Spania, Grecia şi Portugalia şi de patru ori mai mare în Irlanda. Performanţa este cu atât mai notabilă cu cât ea s-a produs într-un context macroeconomic stabil, în condiţiile impuse de Uniunea economică şi monetară.

Decalajul venitului pe cap de locuitor – faţă de media comunitară – s-a redus cu 1/6 în perioada 1988-2001.

Regiunile la care se referă Obiectivul 1, au înregistrat progrese notabile în perioada de după 1988. În intervalul 1989-1999, creşterea nivelului PIB datorată intervenţiilor structurale a fost de 10% în Grecia, 8,5% în Portugalia, 3,7% în Irlanda şi 3,1% în Spania.

Intervenţiile comunitare au reprezentat o pârghie importantă, în perioada 1994-1999, pentru nivelul investiţiilor în Portugalia (+24%), în Grecia (+18%) şi în Irlanda (+12%). Aceasta a dus la creşterea capitalului fizic (infrastructură) cu 15% în Portugalia şi cu 6% în Grecia.
Pentru perioada 2000-2006 sunt prevăzute progrese în domeniul convergenţei economice, cu o creştere a nivelului PIB – în termeni reali – de circa 6% pentru Grecia şi Portugalia şi 2,4% pentru Spania, Pentru landurile din fosta RDG, se preconizează o creştere de 4%, în anul 2006.

Deşi politicile structurale sunt evaluate în funcţie de efectele lor în termeni de creştere şi de reducere a decalajului economic, trebuie considerat şi impactul lor asupra factorilor-cheie, care determină competitivitatea economiilor în cauză. S-au realizat progrese importante în domeniul infrastructurii de bază, precum şi în alte domenii – cercetare-dezvoltare, accesul la societatea informaţiei, posibilităţile pentru educaţia permanentă sau echilibrele teritoriale etc.

Dintre domeniile în care impactul politicii de coeziune este mai accentuat, pot fi menţionate:
· domeniul transporturilor - continuarea armonizării infrastructurii autostradale s-a tradus prin reducerea decalajului acumulat, în special, în raport cu reţelele transnaţionale. În Spania au fost construiţi 2500 km de autostrăzi şi 700 km de drumuri naţionale, în perioada din 2000 până în prezent. În ceea ce priveşte reţeaua feroviară de mare viteză, din Spania, s-a trecut de la 623 km la 1140 km. Portugalia şi Grecia au beneficiat, de asemenea, de fonduri pentru dezvoltarea infrastructurii din transporturi;
· sprijinirea sectorului productiv - reprezintă 1/3 din volumul resurselor alocate, 20% fiind destinate sprijinirii industriei. Dispozitivele de sprijin s-au diversificat în favoarea măsurilor de inginerie financiară, sporind puternic investiţiile private. A fost întărită cooperarea cu Banca Europeană de Investiţii;

· mediul înconjurător - este un domeniu esenţial al intervenţiei comunitare, care absoarbe circa 10% din investiţiile realizate în regiunile vizate de Obiectivul 1 (la care se adaugă 15 milioane de euro,  cu titlu de fonduri de coeziune). S-au realizat progrese în sensul uniformizării echipamentelor. Numai între 1989 şi 1999, populaţia care avea acces la aducţiunile de apă potabilă a crescut de la 69% la 95% din populaţia totală, în Portugalia. În Grecia, până în anul 2006, procentul respectiv va fi de 75%. Creşteri semnificative s-au înregistrat şi în privinţa tratării apelor uzate.

În domeniul cercetare-dezvoltare şi al societăţii informaţiei, accentul pus pe strategiile integrate de inovare şi interacţiunea centrelor universitare de cercetare cu mediul antreprenorial a permis îmbunătăţirea competitivităţii economiei şi facilitarea integrării sale într-un context internaţional. Răspândirea serviciilor şi a aplicaţiilor societăţii informaţiei în sprijinul IMM-urilor (de exemplu, în Grecia comerţul electronic va viza 15% din IMM-uri până în anul 2006) va contribui la îndeplinirea acestui obiectiv.

Obiectivul de a stimula competitivitatea regiunilor este în acord cu politica comunitară pentru transpunerea progresivă în practică a unui spaţiu european al cercetării. Un rol important îl are dimensiunea regională a politicilor de cercetare.

Efortul depus în favoarea strategiei europene privind ocuparea forţei de muncă, în special prin intermediul Fondului Social European, a permis dinamizarea dezvoltării resurselor umane şi un răspuns adecvat necesităţilor, la nivel local, de pe piaţa muncii. Va fi astfel mai uşor să se îmbunătăţească capacitatea de producţie în diverse regiuni şi să se promoveze o politică activă în domeniul muncii, în conformitate cu obiectivele stabilite la Lisabona şi la Stockholm
.

Politica de coeziune a permis sporirea nivelului global al investiţiilor, creşterea economică şi convergenţa, a căror stimulare a fost favorizată doar de transferurile comunitare. Efectul a fost acela de întărire a potenţialului de creştere economică pe termen lung, regiunile mai puţin favorizate putând utiliza mai eficient factorii de producţie.

În afara ajutoarelor acordate regiunilor vizate de Obiectivul 1, fondurile structurate contribuie la susţinerea dezvoltării economice în alte regiuni ale Uniunii, confruntate cu probleme structurale de competitivitate. Evaluările scot în evidenţă faptul că intervenţiile comunitare au permis încetinirea declinului economic al regiunilor industriale şi rurale.

În regiunile cu marcată prezenţă a industriei tradiţionale s-a înregistrat reducerea şomajului, noile locuri de muncă fiind în special în domeniul serviciilor. Se estimează că în regiunile care au beneficiat de ajutor comunitar au fost create sau “salvate” circa 500.000 de locuri de muncă – în special în cadrul IMM-urilor. Au fost îmbunătăţite metodele de lucru, accesul 


la servicii, ingineria financiară şi cercetarea. Efectul stimulativ al fondurilor structurale asupra sectorului privat a fost semnificativ – conform aprecierii analiştilor economici.

Calificarea mâinii de lucru a fost îmbunătăţită, ceea ce a dus la accelerarea procesului de reconstrucţie şi la încetinirea pierderii locurilor de muncă. Au fost create programe de pregătire profesională continuă pentru a face faţă noilor tehnologii. În Marea Britanie, au fost întreprinse măsuri speciale în sprijinul grupurilor defavorizate – măsurile au vizat programe de pregătire în vederea ocupării unui loc de muncă. Numărul persoanelor care au beneficiat de programele de formare profesională – în perioada 1994-1999 –, în regiuni defavorizate ale Marii Britanii, a fost de circa 3,6 milioane.

Au fost utilizate fonduri substanţiale pentru îmbunătăţirea mediului urban, pentru amenajarea zonelor industriale.

De o deosebită eficacitate, în efortul de creare şi menţinere a locurilor de muncă, s-au dovedit activităţile de cercetare, inovare şi transfer de tehnologie.

În anumite regiuni, fondurile structurale au permis realizarea unor “poluri de excelenţă” sau promovarea unor “nuclee de inovare” – Renania de Nord – Westfalia, Suedia, Finlanda, Danemarca (parcul ştiinţific Novi de la Aalborg). Cu toate acestea, analiştii apreciază capacităţile de inovare din majoritatea regiunilor vizate de Obiectivul 2, ca fiind inferioare celor din alte regiuni ale Uniunii. Se degajează necesitatea concentrării unei părţi importante a resurselor în favoarea susţinerii inovării şi economiei bazate pe cunoaştere în regiunile defavorizate, pentru a întări poziţia lor în cadrul spaţiului european de cercetare.

Extinderea geografică redusă a zonelor vizate de Obiectivul 2 face dificilă continuarea unei strategii integrate, ducând la o dispersare a resurselor, în loc să se realizeze o concentrare pe mai puţine obiective, atent selecţionate. Atomizarea operaţiilor financiare a îngreunat deseori obţinerea unor fonduri suficiente pentru asigurarea dezvoltării regionale.

Se pune problema promovării unei concertări sporite a intervenţiilor comunitare pe factori-cheie ai competitivităţii şi adoptarea unei abordări strategice care să răspundă nevoilor regiunilor.

2.2.1. Întărirea integrării economice

Economiile europene sunt din ce în ce mai integrate pe planul schimburilor şi al fluxului investiţiilor directe. Politicile comunitare au contribuit în acest sens, în special prin perfecţionarea pieţei interne şi introducerea monedei unice. Politica de coeziune a permis stimularea fluxurilor comerciale şi decizia privind localizarea activităţilor economice, contribuind la reducerea decalajelor în dezvoltare.

În ultimul deceniu, schimburile comerciale între regiunile defavorizate şi restul Uniunii s-au dublat. Ajutorul acordat regiunilor defavorizate se înapoiază prin aşa-numitul “efect de întoarcere” – importuri de maşini-unelte şi alte echipamente.

Mai mult de 40% din ajutoare sunt destinate infrastructurii de bază. Între 1994 şi 2001, peste 40 miliarde de euro au fost investiţi, cu titlu de fonduri structurale, pentru infrastructura din transporturi şi aproape 14 miliarde de euro în reţelele transeuropene, cu titlu de fonduri de coeziune. Infrastructura influenţează direct localizarea activităţilor economice, sporind atractivitatea şi stimulând activitatea economică prin reducerea costurilor de transport – cu influenţă asupra creşterii productivităţii.

Fondurile structurale au contribuit şi la încurajarea localizării activităţilor cu mare intensitate a cercetării-dezvoltării, în special prin intermediul investiţiilor în cercetare şi în reţelele de comunicare electronică cu debit înalt. 

În regiunile în care se manifestă declinul industrial, continuarea procesului de restructurare şi de management al schimbării, permite un răspuns adecvat la şocurile asimetrice produse de introducerea monedei unice. 

Mediul înconjurător este un domeniu în care intervenţia comunitară este importantă în termeni de respectare a legislaţiei comunitare şi de introducere a principiului conform căruia poluatorul plăteşte.

Programele Interreg au permis înlăturarea izolării geografice a unor regiuni– autostrada Huelva-Lagos, podul peste Guadiana între Portugalia şi Spania -, ceea ce presupune acţiuni la nivel transnaţional.

Politica de coeziune contribuie la întărirea integrării economice a Europei, stimulând politicile comunitare. Politica de coeziune favorizează apropierea între cetăţeni şi promovează cooperarea şi inovarea la scară transnaţională.

2.2.2. Contribuţia în vederea unei mai bune guvernări

Fondurile structurale se bazează pe un sistem de conducere care reuneşte programarea strategică, parteneriatul şi eficacitatea.

Metoda de programare plurianuală obligă zonele beneficiare la rigoare în privinţa alegerilor strategice pe termen mediu, care condiţionează dezvoltarea lor viitoare. Planurile de dezvoltare reduc incertitudinea într-un mediu marcat de instabilitate economică, introducând o mai mare stabilitate în termeni de disponibilitate a resurselor financiare.

În multe regiuni vizate de Obiectivul 2, abordarea strategică presupune o mai bună repartizare a riscului. Este necesară o mai mare rigoare în selectarea proiectelor şi o mai mare coerenţă a acestora.

Uniunea joacă un rol important în susţinerea investiţiilor publice în favoarea dezvoltării economice. Dacă bugetele publice reprezintă între 30% şi 60% din PIB – în funcţie de statul în cauză – numai 2% din resursele disponibile sunt destinate realizării investiţiilor în capital fizic şi uman. Ajutorul european nu se substituie efortului financiar al statelor şi regiunilor în cauză.

Investiţiile publice totale (în afara fondurilor structurale) au cunoscut o creştere în Irlanda (+66%), în Grecia (+24%) şi în Portugalia (+18%).

În unele state mai dezvoltate, disponibilitatea fondurilor structurale a permis influenţarea nivelului cheltuielilor publice naţionale. În Austria şi Suedia, politica regională a dobândit o mai mare vizibilitate şi cheltuielile publice aferente au crescut semnificativ – cu 36%, respectiv 14%.

Necesitatea asigurării cofinanţării naţionale a permis protejarea fondurilor destinate dezvoltării economice, de presiunile bugetare vizând limitarea acestora.

În ultimii 15 ani, s-a extins parteneriatul. Atunci când acest principiu funcţionează eficient , se creează o importantă valoare adăugată în termeni de orientare a investiţiilor către nevoile regionale, de stimulare a proiectelor de dezvoltare şi de schimb de informaţii şi de experienţă.

Metodele de parteneriat au permis declanşarea unor procese dinamice de natură să stimuleze investiţiile locale şi crearea de noi locuri de muncă durabile. Cazul Strategiilor regionale pentru inovare este relevant: punerea la punct a unor asemenea strategii a dus la integrarea mai multor acţiuni concrete în cadrul programelor – în Ţara Galilor, Scoţia, Castilia-Leon. Integrarea acestor iniţiative în reţea, sub egida Comisiei Europene, duce la valoare adăugată prin intermediul proceselor de cooperare care sunt implicate.

Mai multe state – Suedia, Olanda, Danemarca, Austria, Franţa, Spania, Marea Britanie – au înfiinţat reţele cu caracter orizontal, reunind conducători de programe, operând la nivel regional în vederea promovării schimburilor de experienţă, adică forme de cooperare care nu ar fi fost posibile fără intervenţie comunitară. În Spania şi Italia au fost înfiinţate reţele tematice – de exemplu, reţele ale autorităţilor din domeniul mediului înconjurător. Comisia Europeană a susţinut reţele de schimb de experienţă la nivel european – de exemplu, reţelele IQ-Net la care iau parte 22 de regiuni europene.

Ultima generaţie de programe (2000-2006) şi transpunerea în practică a strategiilor regionale de dezvoltare se bazează pe sisteme mai riguroase de gestionare şi de evaluare.

Au fost întărite sistemele de control şi de audit în diferite state membre şi regiuni.

Fondurile structurale au contribuit la sporirea vizibilităţii Uniunii în faţa cetăţenilor ei, a întreprinderilor şi autorităţilor locale. Programele Interreg, Urban, Equal şi Leader au contribuit, la diferite niveluri, la sporirea acestei vizibilităţi, acţionând ca un catalizator de iniţiative.

Fondurile structurale au contribuit la promovarea păcii şi stabilităţii în regiunile în care există conflicte de durată (programul Peace în Irlanda de Nord), precum şi solidaritatea faţă de regiunile afectate de catastrofe naturale.

2.2.3. Sporirea valorii adăugate la nivel comunitar
Principala provocare la adresa coeziunii economice şi sociale, după anul 2006, este aceea de a menţine solidaritatea europeană şi de a promova o dezvoltare echilibrată în Uniunea extinsă, cu scopul de a reduce disparităţile economice şi sociale. Politica de coeziune trebuie să aibă în vedere cauzele acestor dezechilibre structurale, sporind posibilităţile de dezvoltare economică şi socială şi competitivitatea regiunilor care beneficiază de ajutor.

Reforma propusă de Comisia Europeană vizează sporirea valorii adăugate a politicii de coeziune prin intermediul unei combinaţii de instrumente politice şi financiare şi a unui sistem simplificat şi eficient de transpunere în practică.

Valoarea adăugată va fi sporită prin dimensiunea strategică a politcii de coeziune, pentru a întări legătura între instrumentele financiare şi priorităţile politice ale Uniunii printr-o contribuţie mai activă a fondurilor pentru o creştere durabilă, sporirea competitivităţii şi a ocupării forţei de muncă.

Obiectivul politic este de a concentra intervenţiile statelor membre şi ale regiunilor pe baza orientărilor strategice stabilite la nivel comunitar şi de a armoniza politica de coeziune şi instrumentele sale financiare cu transpunerea în practică a Strategiei de la Lisabona.

Rapoartele întocmite anual de Comisia Europeană cu privire la politica de coeziune permit creşterea transparenţei privind transpunerea în practică a acestei politici.

Forurile europene apreciază că trebuie acordată prioritate   statelor şi regiunilor mai slab dezvoltate ale Uniunii. Investiţiile trebuie să fie concentrate pe priorităţi atent stabilite, care permit asigurarea unui impact maxim în termeni de creştere economică a regiunilor în cauză. Primele estimări realizate privind impactul pachetului financiar 2007-2013 sugerează o creştere a nivelului PIB de circa 10% până la sfârşitul perioadei, în majoritatea statelor.

O atenţie specială va fi acordată bunei guvernări şi întăririi capacităţii administrative, aceasta din urmă fiind un factor care condiţionează intervenţiile comunitare.

Regiunile aflate în afara zonei de intervenţie sunt tot mai mult confruntate cu problemele ridicate de restructurările economice şi sociale, de


mondializare şi de evoluţiile demografice care, adesea, se traduc prin scăderea competitivităţii, a ocupării forţei de muncă şi a coeziunii sociale. Deşi aceste regiuni nu sunt defavorizate, ele trebuie totuşi sprijinite pentru a utiliza adecvat potenţialul de creştere economică. În aceste regiuni, ajutorul comunitar furnizează o reală valoare adăugată politicilor naţionale şi regionale datorită unei concentrări sporite a resurselor pe promovarea unor noi abordări şi reorientării investiţiilor publice şi private către priorităţi de interes comunitar – în special inovare şi economia bazată pe cunoaştere. Finanţările comunitare favorizează răspândirea experienţelor pozitive, în condiţiile unei diversităţi naţionale şi regionale.

Obiectivul cooperării teritoriale va urmări susţinerea iniţiativelor comune de încadrare în reţea la nivel transfrontalier şi transnaţional. Comisia Europeană a propus crearea unor entităţi juridice numite “grupări europene de cooperare transfrontalieră” care ar coordona transpunerea în practică a programelor transfrontaliere, pe baza unei convenţii între administraţiile naţionale, regionale şi locale.

Sistemul de transpunere în practică va fi simplificat printr-o distribuţie mai transparentă a responsabilităţilor între Comisia Europeană şi statele membre. Se va urmări aplicarea principiului subsidiarităţii şi al proporţionalităţii la transpunerea în practică a politicii de coeziune.

� Versiune consolidată, publicată în J.O Nr. 325 din 24 decembrie 2002


� [COM (2004) 197 final]


� [COM (2003) 499 final]


� [COM (1999) 144 final]


� [COM (2003) 255 final]


� Orientările majore pentru ocuparea forţei de muncă au fost simplificate în anul 2003, în jurul a trei obiective strategice: ocuparea deplină a forţei de muncă, calitatea productivităţii muncii, coeziunea şi integrarea socială

